মানুষের সবচেয়ে বড় গুণ হলো সত্য বলার সাহস। ব্যক্তির জীবনে সে সাহস বা বল আসে নিজ মনে সে নিরেট সত্য প্রবল ভাবে প্রতিষ্ঠা পাবার পর। তখন নানা ভয়ভীতির মাঝে ঈমানদার ব্যক্তি আল্লাহ ও তাঁর দ্বীনের পক্ষে প্রকাশ্যে সাক্ষ্য দেয়। কারণ সে জানে, এরূপ সাক্ষ্য না দেওয়ার অর্থ কাফের হয়ে যাওয়া। পরিণতি, জাহান্নামের আগুন। কোন সুস্থ্য মানুষ কি জেনে বুঝে আগুনে পড়তে চায়? আসল জ্ঞান ও প্রজ্ঞার পরিচয় তো সে আগুন থেকে বাঁচার সামর্থ। মুসলমান হওয়ার পথে এ সাক্ষ্যদানটিই প্রথম ধাপ। ইসলামের পরিভাষায় এটাই শাহাদাতে হক্ক, তথা সত্যের পক্ষে সাক্ষ্যদান। ব্যক্তির জীবনে প্রকৃত বিপ্লব শুরু হয় এর পর থেকে। একাজটি কালেমায়ে শাহাদাত পাঠে শুরু হয় মাত্র, শেষ হয় না। বরং প্রতি দিন এবং প্রতি পদে এ সাক্ষ্য তাকে বার বার দিতে হয়। কারণ সত্য ও মিথ্যা, ন্যায় ও অন্যায়, জালেম ও মজলুলের মুখোমুখি তাঁকে প্রতিদিনই হতে হয়। মুসলমান রূপে বাঁচার কাজটি তাই শুধু মসজিদ, মাদ্রাসা, খানকা বা ঘরে বসে চলে না। ঈমান নিয়ে বাঁচতে হয়ে জীবনে প্রতিক্ষেত্রে ও প্রতি কর্মের মাঝে। সেটি যেমন রাজনীতি ও আইন-আদালতে তেমনি বুদ্ধিবৃত্তিতেও। জীবনে প্রতি পদে এবং প্রতি কর্মে এমন সাক্ষ্যদানের ফলে শুধু নিজের বিবেকেই নয়, অন্যদের বিবেকের আদালতে এবং সমাজ ও রাষ্ট্রে আল্লাহর বিধান বিজয়ী হয়। যে দেশে এমন মানুষের সংখ্যা কম সে সমাজে মুসলমান নামধারি নামাযী বা রোযাদারের সংখ্যা যত বিশালই হোক, ইসলামের বিজয় আসে না। সম্ভব হয় না শরিয়তের প্রতিষ্ঠা। বরং বিজয়ী হয় আল্লাহর বিধানের বিরুদ্ধে বিদ্রোহী দুর্বৃত্তরা। আর বাংলাদেশ পরিণত হয়েছে তেমনি এক দেশে। তবে শরিয়ত বা আল্লাহর বিধানের বিরুদ্ধে লাগাতর শত্রুতাই বাঙালী বুদ্ধিজীবীদের একমাত্র দুর্বৃত্তি নয়। তাদের অপরাধের ফিরিস্তি বিশাল। চোখের সামনে জুলুম, হত্যা ও মিথ্যাচার দেখেও তার না দেখার ভান করে –শুধু এখনই নয়, অতীতেও। এক্ষেত্রে তাদের হাতে সবচেয়ে বড় অপরাধটি ঘটেছে একাত্তরে। সত্যকে গোপন করার এমন ঘটনা ইতিহাসে বিরল। বাংলাদেশের ইতিহাসে কোন কালেই এতবড় বিশাল আকারের অপরাধকর্ম ঘটেনি। তখন নিহত হয়েছে যেমন হাজার হাজার বাঙালী, তেমনি হাজার হাজার আবাঙালীও। অবাঙালীদের হাতে বাঙালী হত্যার ন্যায় বর্বর অপরাধগুলি নিয়ে আত্মসমালোচনার ভার অবাঙালীদের। তবে তাতে বাঙালীদের দায়িত্ব শেষ হয়না। বিহারী-পাঞ্জাবীদের গালী দিয়ে বাঙালীদের নিজেদের অপরাধকে ঢাকা যাবে না, এভাবে নিজেদের মহামান্বিতও করা যাবে না। নিজেদের হিসাব নিজেদেরই নিতে হবে এবং ভবিষ্যত প্রজন্মের কাছে জানিয়ে যেতে হবে একাত্তরে তাদের নিজেদের কর্মগুলি কতটা মানবিক ছিল।